b'\n_START_ARTICLE_\nIdrettsforeningen Birkebeineren\n_START_SECTION_\nHistorie\n_START_PARAGRAPH_\nDen 4. januar 1904 ble en del av de idrettsinteresserte i Krokstadelva sammenkalt til et m\xc3\xb8te p\xc3\xa5 Hasselg\xc3\xa5rden. Hensikten var \xc3\xa5 stifte en idrettsforening og f\xc3\xa5 samlet idretten i bygda._NEWLINE_Resultatet ble at man stiftet idrettsforeningen, men man ble aldri enige om navnet. Dette ble utsatt til et senere m\xc3\xb8te, hvor medlemmene skulle komme med forslag. P\xc3\xa5 et senere m\xc3\xb8te forel\xc3\xa5 det flere forslag, blant annet fra Anders Stake med forslaget \xc2\xabBirkebeineren\xc2\xbb. Dette forslaget ble vedtatt, og har siden v\xc3\xa6rt foreningens navn.\n_START_SECTION_\nFotball\n_START_PARAGRAPH_\nFotballgruppa startet i 1907, men holdt det bare g\xc3\xa5ende i en sesong. I 1914 fors\xc3\xb8kte fotballgruppa seg igjen, men etter to sesonger var det slutt igjen. Alle gode ting er tre, og i 1921 startet de nok en gang. I \xc3\xa5rene 1928 til 1933 spilte IBK flere gode kamper og n\xc3\xa5dde hovedserien. I 1933 meldte Birkebeineren seg inn i Arbeidernes Idrettsforbund, og i 1935 ble laget AIF-mestere etter 2-1 seier over Sparta fra Sarpsborg p\xc3\xa5 D\xc3\xa6hlenengen grusbane. IBK gjentok triumfen i 1939 da Sprint, Moss ble sl\xc3\xa5tt 1-0 foran 5\xc2\xa0000 tilskuere p\xc3\xa5 Bislett._NEWLINE_I 1945 startet Birkebeineren igjen med fotball. AIF og NFF var n\xc3\xa5 samme forbund, slik at Birkebeineren n\xc3\xa5 hadde mulighet til \xc3\xa5 spille mot alle klubbene. Dette gikk godt, og i 1945 og 1947 kom laget til 3. runde i cupen. Dette er klubbens beste prestasjon under NFF. Birkebeineren hadde ogs\xc3\xa5 gode sesonger i 1946 til 1948. I 1948 var IBK n\xc3\xa6r ved \xc3\xa5 komme opp i hovedserien._NEWLINE_Perioden 1949 til 1962 var stort sett bare en tilbakegang for klubben, og ved gressbane\xc3\xa5pningen i 1963 var laget i 6. divisjon. I 1964 startet laget i 5. divisjon. Her var IBK fram til 1973 da laget rykket opp til 4. divisjon. I 1975 spilte laget meget godt og vant avdelingen. I opprykkskampen mot Str\xc3\xb8mmen tapte IBK 2-1 og 2-0._NEWLINE_I perioden 1976 til 1982 holdt laget seg godt i 4. divisjon, men i 1983, som var et d\xc3\xa5rlig \xc3\xa5r, rykket laget ned og m\xc3\xa5tte starte i 5. divisjon i 1984. Det skulle ikke g\xc3\xa5 stort bedre der, for A-laget rykket ned til 6. divisjon. 1986 ble A-laget kretsmestere i 6. divisjon etter \xc3\xa5 ha sl\xc3\xa5tt Heradsbygda 4-1 og 7-2 i KM-finalen, etter blant annet \xc3\xa5 ha tatt 38 av 44 mulige poeng._NEWLINE_I 1990 var Birkebeineren bare ett m\xc3\xa5l unna opprykk til 4. divisjon. Sesongen etter rykket de imidlertid opp til 3. divisjon. Kai Lagesen ble toppscorer med hele 25 m\xc3\xa5l. I 1992 rykket laget ned til 4. divisjon igjen. F\xc3\xb8rst i 1995 klarte Birkebeineren \xc3\xa5 rykke opp til 3. divisjon, og siden har de v\xc3\xa6rt der._NEWLINE_Den beste sesongen i nyere tid var utvilsomt 2001-sesongen da IBK endte p\xc3\xa5 en 2.-plass etter Str\xc3\xb8msgodset 2. Ettersom SIF rykket ned fra Tippeligaen, var det IBK som skulle spille om kvalifisering til 2. divisjon. Jerv fra Grimstad var motstander og Birkebeineren vant 2-1 hjemme p\xc3\xa5 \xc3\x85rbogen f\xc3\xb8r de tapte 3-1 borte og tapte sammenlagt. Ole Gr\xc3\xb8ndahl ble toppscorer med 30 seriem\xc3\xa5l._NEWLINE_I 2005 endte Birkebeineren p\xc3\xa5 tredjeplass i 3. divisjon, men havnet likevel hele 22 poeng bak Mj\xc3\xb8ndalen og Stab\xc3\xa6k 2 som havnet a poeng._NEWLINE_I 2006 ble det 5.-plass etter en sesong som var preget av spillerfrafall og mange skader._NEWLINE_I 2009 ble det avdelingsseier i 3. divisjon avd. 08 og kvaliktap sammenlagt 5-3 mot F\xc3\xb8rde._NEWLINE_Etter mange \xc3\xa5r i toppen av 3. divisjon lykkes det endelig for IBK \xc3\xa5 rykke opp til 2. divisjon i 2011-sesongen. Opprykket var klart allerede fem serierunder f\xc3\xb8r slutt, da laget hadde en ledelse p\xc3\xa5 16 poeng til n\xc3\xa6rmeste utfordrer som var H\xc3\xb8nefoss BK 2. Den 19. september 2011 var opprykket sikret, og Birkebeineren spilte 2. divisjonsfotball i 2012-sesongen._NEWLINE_Etter sesonger hvor de snuste p\xc3\xa5 gode plasseringer i 2. divisjon, ble et uheldig trenerskifte f\xc3\xb8r 2014-sesongen skjebnesvangert. Marko Tanasic ble ansatt og fikk mot slutten av sesongen sparken. Tidligere A-lagstrener Arne Marcussen tok over roret resten av sesongen og neste sesong i 3. divisjon. F\xc3\xb8r sesongen mistet de hele stammen fra A-laget. Inn kom lovende juniorer, noen f\xc3\xa5 seniorer og noen guttespillere - alle fra B-laget i 4. Divisjon. Denne sesongen endte ogs\xc3\xa5 med nedrykk for Birkebeinerne. Det samme gjorde 2016-sesongen i 4. divisjon, da under ledelsen til spillende trener P\xc3\xa5l Marcussen (keeper), s\xc3\xb8nnen til Arne Marcussen, og Thomas Kolbj\xc3\xb8rnsen._NEWLINE_Etter de skuffende sesongene med nedrykk greide endelig IBK \xc3\xa5 holde seg i 5. divisjon. Varierende resultater og form resulterte i at det ikke ble noe opprykk. \xc3\x85ret etter derimot var IBK sterke ut av blokkene og feide n\xc3\xa6rmest all motstand av banen med knusende seiere og serieledelse etter fem kamper. De gikk s\xc3\xa5 inn i en tyngre periode, men kom seg ut, med god hjelp fra scoringene til ungguttene Martin Vesterlund og m\xc3\xa5lmaskinen Baldur Gunnarsson. IBK scoret nest flest og slapp inn nest f\xc3\xa6rrest._NEWLINE_Den mest minnerike kampen for guttene i gult og bl\xc3\xa5tt var kampen mot Stoppen p\xc3\xa5 hjemmebane. Stoppen, som var serieleder, m\xc3\xb8tte mannsterke til kamp med blant annet sine 5 tippeligaprofiler; Thomas S\xc3\xb8rum, Lars Granaas, Peter Kovacs og Magnus Sylling Olsen, samt trener Erik Midtgarden. Stoppen hadde allerede sikret seg opprykket, men de spilte likevel om kretsmesterskapet. IBK feide over Stoppen og allerede til pause var stillingen 3-0. IBKs spillestil kan sies \xc3\xa5 ha kommet noe overraskende p\xc3\xa5 Stoppen, som fors\xc3\xb8kte en tilsynelatende ny formasjon; 3-5-2. IBK var bunnsolide defensivt, og aggressive offensivt. De var beryktet for sin tekniske spillestil, og sine raske vendinger av spillet og aggressive kontringer. Kampen endte til slutt 5-1, til stor jubel for de omlag 100 tilskuerne._NEWLINE_IBK stilte med f\xc3\xb8lgende 11 fra start: P\xc3\xa5l Marcussen (keeper), Sander Laksholm (forsvar), Dionis Avdimetaj (forsvar), Joackim Welstad Andersen (forsvar), Even Hansen (forsvar), Dardan Krasniqi (midtbane), Jonas Olsson (midtbane), Martin Vesterlund (midtbane), Marius Olsson Akselvoll (angrep), Simen \xc3\x85sen Moen (angrep) og Baldur Gunnarsson (angrep)._NEWLINE_Sesongen endte med en nervepirrende siste serierunde mot \xc3\x85skollen der de m\xc3\xa5tte matche resultatet til Drafn som l\xc3\xa5 bak p\xc3\xa5 m\xc3\xa5lforskjell. Kampen ble sendt direkte av Lokomotiv Lyskestrekk (Podkast) via dt.no (Drammens Tidende). Dette greide de og sesongen endte med et etterlengtet opprykk til 4. divisjon. M\xc3\xa5let om opprykk var n\xc3\xa5dd og det hele ble feiret med champagne kombinert med gledest\xc3\xa5rer av de flere hundre oppm\xc3\xb8tte i den avgj\xc3\xb8rende kampen mot \xc3\x85skollen._NEWLINE_Med en stall p\xc3\xa5 24 spillere, per januar 2019, er hele 20 fra Krokstadelva. Spillergruppa er stort sett unge juniorer kombinert med noen f\xc3\xa5 seniorer. IBK \xc3\xb8nsker seg sakte, men sikkert tilbake til 3. divisjon - der de h\xc3\xb8rer hjemme. Som et ledd i \xc3\xa5 n\xc3\xa5 m\xc3\xa5let satses det p\xc3\xa5 lokale spillere med tilh\xc3\xb8righet til klubben.'